钦定古今图书集成/理学汇编/文学典/第180卷 > 《宋史》 > 《选举志》
## 钦定古今图书集成/理学汇编/文学典/第180卷 > 《宋史》 > 《选举志》

神宗笃意经学，深悯贡举之弊，且以西北人材多不
在选，遂议更法。王安石谓：“古之取士，俱本于学，请兴
建学校以复古。其明经诸科，欲行废罢，取明经人数
增进士额。”迺诏曰：“化民成俗，必自庠序；进贤兴能，抑
由贡举。而四方执经艺者专于诵数，趋乡举者狃于
文辞，与古所谓三物宾兴，九年大成，亦已盩矣。今下
郡国，招徕隽贤，其教育之方，课试之格，令两制、两省、
待制以上，御史、三司、三馆杂议以闻。”议者多谓变法
便。他日问王安石，对曰：“今人材乏少，且其学术不一，
异论纷然，不能一道德故也。一道德则修学校，欲修
学校则贡举法不可不变。若谓此科尝多得人，自缘
仕进别无他路，其间不容无贤。若谓科法已善，则未
也。今以少壮时正当讲求天下正理，乃闭门学作诗
赋，及其入官，世事皆所不习，此科法败坏人才，致不
如古。”既而中书门下又言：“古之取士，皆本学校，道德
一于上，习俗成于下，其人才皆足以有为于世。今欲
追复古制，则患于无渐，宜先除去声病偶对之文，使
学者得专意经术，以俟朝廷兴建学校，然后讲求三
代所以教育选举之法，施于天下，则庶几可以复古
矣。”于是改法，罢诗赋，帖经、墨义，士各占治《易》《诗》《书》《周
礼》《礼记》一经，兼《论语》《孟子》。每试四场，初大经，次兼经，
大义凡十道。〈后改论语孟子义各三道〉次论一首，次策三道，礼部
试即增二道，中书撰《大义式》颁行。试义者，须通经有
文采，乃为中格，不但如明经墨义，粗解章句而已。